“હું નથી માનતો કે એ લોકો ક્યારેય મેડાગાસ્કર જોવા પામે.” ગેબરે કહ્યું. ઓસ્કરે બધાને વાત બદલવા વિનંતી કરી. આ પાર્ટી મેં જ આપી છેને!? હોટેલ ક્રેકોવિઆમાં ગેબરને એક યહૂદી વેપારીને હંગેરી નાસી જવા માટે, વિમાનના બનાવટી કાગળો આપતો હતો, એ વેળાએ શિન્ડલરે તેને જોયો હતો. આવાં કાગળો બનાવવાના કામમાં ગેબર આમ તો એટલો સિદ્ધાંતવાદી હતો જ, કે સહી કરવાના કે સિક્કો મારી આપવાના એ પૈસા ન જ લે! પરંતુ માની લઈએ કે કદાચ એ પૈસા લેતો પણ હોય! પરંતુ ટોફેલ સામે બનાવટ કરતો હોવા છતાં, એક વાત ચોક્કસ હતી, કે એ યહૂદીઓને નફરત તો નહોતો જ કરતો! એ પાર્ટીમાં હાજર રહેલામાંથી કોઈ જ યહૂદીઓને નફરત કરતું ન હતું. ૧૯૩૯ની એ ક્રિસમસ સમયે મોટા-મોટા સરકારી અમલદારોથી છૂટકારો મેળવીને, આ બધા લોકો સાથે ઓસ્કરને સારું લાગી રહ્યું હતું.